**Т У Р И С Т И Ч К О Д Р У Ш Т В О „Т Е К И Ј А“**

**Т Е К И Ј А**

**П Р О П О З И Ц И Ј Е**

„З Л А Т Н А Б У Ћ К А Ђ Е Р Д А П А“

Текија, 2024. Година

* **ОПШТЕ ОДРЕДБЕ**

**Члан 1.**

Туристичко-спортско-риболовна Манифестација „Златна бућка Ђердапа“ је традиционална туристичко-спортско-риболовна Манифестацијаса пратећим програмима и организује се сваке године у Текије као такмичење у лову сома на бућку.

Сва права на „Златну бућку Ђердапа“ (ауторска и друга) припадају Туристичком друштву „Текија“ у Текији, оснивачу и организатору Манифестације.

**Члан 2.**

Покровитељи (спонзори) „Златне бућке Ђердапа“ могу бити предузећа и установе које прихватају услове за покровитељство.

Услове ближе одређује организатор Манифестације.

**Члан 3.**

Место одржавања Манифестације „Златна бућка Ђердапа“ је Текија, а место одржавања такмичења у лову сома на бућку „Златна бућка Ђердапа“ је Ђердапско језеро код Текије.

Време одржавања Манифестације и такмичења у њеном оквиру одређује организатор, односно Организациони одбор Манифестације.

**Члан 4**

Време одржавања Манифестације и такмичења у оквиру ње Организациони одбор објављује свим заинтересованим учесницима плакатом и огласима у средствима јавног информисања.

**Члан 5.**

Право учешћа у такмичењу „Златна бућка Ђердапа“ имају сви заинтересовани спортски риболовци са територије Србије и иностранства.

О учешћу такмичара из страних земаља Организатор доноси посебну одлуку.

**Члан 6.**

Учешће у такмичењу „Златна бућка Ђердапа“ се пријављује писменом пријавом и у прописаном року који одређује Органитациони одбор.

**Члан 7.**

Пријава за учешће садржи: Презиме и име такмичара, ЈМБГ, адресу становања и број личне карте, број дозволе за рекреативни риболови и

од кога је издата, број дозволе или уверења о положеном испиту за вожњу моторним чамцем и од кога је издата и изјаву да прихвата правила такмичења и да зна да плива.

**Члан 8.**

Број такмичара одређује Организациони одбор који задржава право да изврши избор такмичара ради нормалног одвијања такмичења.

Избор се врши према распореду пријава оних такмичара који испуњавају све услове из члана 7.

**Члан 9.**

Такмичар подноси на увид комисији за такмичење личну карту, дозволу за спортски риболов, као и препис дозволе или уверења за управљање моторним чамцем на мору и унутрашњим водама.

**Члан 10.**

Такмичење „Златна бућка Ђердапа“ одржава се само ако буде пријављено најмање 15 такмичарска пара.

**Члан 11.**

Организациони одбор обезбеђује рибарске чамце без мотора за све такмичаре изван Текије, сем Кладова и Доњег Милановца.

Такмичари из Текије, Кладова и Доњег Милановца сами обезбеђују моторне чамце.

Такмичари који се такмиче у чамцима организатора одговорни су за евентуално насталу хаварију и штету на чамцу.

Такмичари изван Текије могу учествовати својим чамцима, али то морају назначти у пријави.

**Члан 12.**

Чамци којима се одвија такмичење морају имати пловидбену дозволу од надлежног органа који непосредно пред такмичење такмичар ставља на увид такмичарској комисији.

**Члан 13**.

Организациони одбор именује организатор, а сачињавају га представници организатора и покровитеља Манифестације.

**Члан 14.**

Такмичарска комисија која руководи такмичењем у лову сома на бућку броји 5-6 чланова. Такмичарску комисију именује организациони одбор, а сачињавају је стручна лица.

Комисија се стара о поштовању и примени пропозиција, правила такмичења, о бодовању, изради записника, ранг листе и даје предлоге за проглашавање победника (I,II и III место).

Комисија решава жалбе у првом степену. Коначну одлуку по жалбама доноси Организациони одбор.

**Члан 15.**

Организациони одбор на предлог такмичарске комисије, а на основу постигнутих резултата, проглашава победника и додељује:

* За **I** место – златну бућку или златну плакету и диплому
* За **II** место – сребрну бућку или сребрну плакету и диплому,
* За **III** место – бронзану бућку иили бронзану плакету и диплому.

Сваки учесник у такмичењу добија захвалницу за учешће.

Организатор и покровитељ могу додељивати и посебне награде победницима.

**Члан 16.**

За успешну организацију и допринос реализацији Манифестације организациони одбор додељује:

Признање предузећима и установама и појединцима који се истакну у организацији и спровођењу „Златне бућке Ђердапа“.

**ПРАВИЛА ТАКМИЧЕЊА У ЛОВУ СОМА НА БУЋКУ**

**Члан 17.**

Такмичење у лову сома на бућку „Златна бућка Ђердапа“ је екипно такмичење (такмичење у паровима), а такмичари морају да испуњавају услове из члана 6.,7.,8.,9., ових пропозиција.

**Члан 18.**

Сваки такмичар мора имати свој прибор за такмичење пре поласка чамца са стартно место. Такмичарска комисија врши преглед чамца и прибора и одобрава полазак такмичара у стартно место.

**Члан 19.**

Сваки такмичар носи такмичарску мајцу, а на чамцу је дозвољен следећи прибор:

Мотор, једно весло по избору, једно сидро или тег, бућка по избору, удичарски алат главног канапа са једном једнокраком удицом и једног штапа са једном једнокраком удицом и помоћног средства бућке, резервни прибор – конац, удица, кићанка, олово, кљешта, нож, мамац по избору, мередов по избору, чуварка, појас за спасавање и неопходни резервни делови за мотор.

Строго се забрањује употреба куке и вишекраке удице.

**Члан 20.**

Начин излова рибе бућком обавља се помоћу удичарског алата главног канапа са једнон једнокраком удицом и једног штапа са једном једнокраком удицом и помоћног средства бућке.

**Члан 21.**

Такмичар који покуша да ради са три и више удичарска алата истовремено дисквалификује се без права жалбе.

**Члан 22.**

За време такмичења такмичари се морају придржавати следећих правила:

-Строго поштују државну границу,

-Одржавају растојање између чамаца најмање за две дужине чамца (12м),

-Не смеју да се вежу или пристају на обалу,

-Не смеју да другог такмичара ометају физички, вербално, таласима или буком мотора, приликом преласка на други „бал“ обилазе другог такмичара у луку од најмање 100 метара,

-Обавезно носе такмичарске мајце које скидају тек по завршетку такмичења кад се пријаве такмичарској комисији да су завршили такмичење, а ако имају улов, после мерења улова.

Такмичар који се не придржава ових одредаба дисквалификује се без

права жалбе.

**Члан 23.**

Такмичарски пар који има квар на мотору, квар отклања сам. У случају квара на мотору који сам не може отклонити, пријављује се такмичарској комисији која предузима даље мере.

**Члан 24.**

Време такмичења за лов сома на бућку, од поласка са места старта до повратка на место мерења износи 6 (шест) часова. Време поласка и повратка мери се.

Такмичарски пар који се врати са закашњењем од 15 минута по истеку његових 6 часова добија за сваки минут закашњења по један казнени поен. Такмичарски пар који закасни више од 15 минута дисквалификује се и одузима му се улов без права жалбе.

**Члан 25.**

Такмичари имају право да, један дан пре такмичења, разгледају место такмичења уз показивање државне границе.

**Члан 26.**

Подручје на Ђердапском језеру код Текије за одржавање такмичења у лову сома на бућку одређује Организациони одбор.

**Члан 27.**

Мерење уловљене рибе и обрачун поена обавља Такмичарска комисија по систему CIPS-а, и то:

* За учешће у такмичењу 500 поена
* За сваки комад (глава) уловљене рибе 1000 поена
* За сваки грам тежине уловљене рибе 1 поен
* За сваки центиметар дужине од носа до репе уловљене рибе 10 поена

У случају подједнаког резултата по свим основама, боље пласирани такмичарски пар одређује се жребом, тј. извлачењем цедуљице из пехара.

**Члан 28.**

На основу обрачуна и мерења, Такмичарска комисија сачињава редослед и утврђује коначни пласман такмичара. На основу пласмана Организациони одбор проглашава победнике (I, II и III место).

**Члан 29.**

Наредбом о мерама за очување и заштиту рибљег фонда, Службени Гласник Републике Србије 104/09, ТАКМИЧАР МОЖЕ ДА ПОНЕСЕ ДО 3 КОМАДА УЛОВЉЕНОГ ПРИМЕРКА ЧИЈА УКУПНА МАСА НЕ ПРЕЛАЗИ 5КГ ИЛИ АКО УКУПНА МАСА ЈЕДНОГ УЛОВЉЕНОГ ПРИМЕРКА ПРЕЛАЗИ 5ГК, ТАКМИЧАР МОЖЕ ПОНЕТИ ТАЈ ПРИМЕРАК.

Такмичар који се на придржава става 1. Овог члана сносиће последице по Закону о заштити и одрживом коришћењу рибљег фонда (Службени гласник Републике Србије 36/09).

Такмичар је у обавези да сачува рибу у живом стању до тренутка мерења. У случају да не може да је сачува у живом стању у обавези је да позове судију.

**Члан 30.**

Сви такмичари морају да се придржавају прописане минималне дужине уловљене рибе (Наредбом о мерама за очување и заштиту рибљег фонда (Службени Гласник Републике Србије 104/09) прописана је минимална дужина за сома која износи 60 цм.

**Члан 31.**

За учешће на такмичењу плаћа се котизација коју утврђује Организациони одбор. На име котизације такмичару организациони одбор обезбеђује: Чамац, такмичарски мајцу, ланч пакет и заједнички ручак.

**Члан 32.**

Тумачење ових пропозиција врши Организациони одбор.

**III. ОСТАЛЕ ОДРЕДБЕ**

**Члан 33.**

Све трошкове организације „Златне бућке Ђердапа“ сноси Туристичко друштво „Текија“ уз финансијску и другу помоћ покровитеља (спонзора).

**Члан 34.**

Организатор Манифестације обезбеђује пратеће програме Манифестације.

**Члан 35.**

Приходи који се остваре организацијом „Златне бућке Ђердапа“ припадају организатору, Туристичком друштву „Текија“.

**ПРОПОЗИЦИЈЕ**

**ТУРИСТИЧКО-СПОРТСКО-РИБОЛОВНЕ МАНИФЕСТАЦИЈЕ**

**„ЗЛАТНА БУЋКА ЂЕРДАПА“**